**Kunnskapsløft for havet**

|  |  |  |
| --- | --- | --- |
| **Utgiftsforslag:** | **Kapittel og post:** | **Budsjettvirkning:** |
| Kunnskapsløft for havet | Kap. 923, post 22 | Øk med 250 mill. kroner |

|  |
| --- |
| **Verbalforslag:** |
| Følgende arbeidsområder gis prioritet og styrkes:   * Kunnskapsløft om naturen i dyphavet * Utvikle flerbestandsmodeller for både kommersielle og ikke-kommersielle arter i norske farvann * Kartlegge viktige karbonlagre i sedimenter i alle norske farvann * Kunnskapsløft om karbonlagring på havbunnen * Kunnskapsløft om marin støy og konsekvensene av denne |
| Det gjøres en utredning av karbonavtrykket til ulike fiskemetoder, inkludert klimaeffekten av oppvirvling av lagret karbon i sedimenter, i norske farvann. |
| Det gjøres en utredning av tiltak for å redusere negativ påvirkning på dyreliv og leveområder fra menneskeskapt støy. |

Stadig flere næringsinteresser vil benytte mer havareal og utnytte flere arter kommersielt i norske farvann. Samtidig trues havet av klimaendringer, forurensning og ødeleggelse av leveområder. Dette vil påvirke de marine artene og deres leveområder og livsgrunnlag.

Havforskningsinstituttet (HI) får stadig nye arbeidsoppgaver; kunnskapsinnhenting og rådgiving for nye kommersielle arter, utvikling av flerbestandsmodeller, mer forståelse av karbonlagring langs kyst og i hav, og rådgiving i forbindelse med økt næringslivsaktivitet langs kysten og i havet. Samtidig skal tidligere oppgaver og kunnskap opprettholdes.

[Pågående åpningsprosess for mineralutvinning](https://www.regjeringen.no/contentassets/2dcfb2a8852a4b27946898560a550875/vurdering-av-horingsinnspill-forslag-til-konsekvensutredningsprogram-for-mineralvirksomhet-pa-norsk-kontinentalsokkel-l1261.pdf) på norsk sokkel har løftet frem et betydelig behov for mer kunnskap om naturen i dyphavet og dens funksjon for resten av livet i havet. Forskning har vist at artsmangfoldet i dype havområder er rikere enn selv frodige regnskoger på land. For å skaffe et bedre kunnskapsgrunnlag trengs det et betydelig forskningsprogram over flere år, for å kartlegge naturen i dyphavet, som strekker seg over enorme områder.

Selv dagens fiskeriforvaltning preges av at [fiskeriene forvaltes som enkeltarter og enkeltbestander](https://www.hi.no/hi/radgivning/kvoterad?y=2021), og ikke med bakgrunn i kunnskap om samspillet mellom arter, og arter og deres leveområder. Kunnskap om hvordan artene i havet påvirker hverandre, og hvordan artene påvirker og påvirkes av sine leveområder er avgjørende for å kunne si hvordan ulike menneskelige aktiviteter også påvirker enkeltarter og hele økosystemer. Derfor ber vi om en satsing som samsvarer med de utfordringer og det etterslep som finnes på bestandsforskning, både for kommersielle og ikke-kommersielle arter i norske farvann.

Det er i tillegg stort behov for å øke kunnskapen om karbonlagre i norske havområder, og om hvordan ulike fiskemetoder kan påvirke karbonlager på havbunnen gjennom oppvirvling [av sedimenter på bunnen](https://www.nature.com/articles/s41586-021-03371-z).

Til slutt er det et stort behov for å øke kunnskapen om marin støy og hvilken påvirkning denne har på dyreliv og leveområder, samt vurdering av avbøtende tiltak.

WWF foreslår derfor at bevilgningen til Havforskningsinstituttet økes med 250 mill. kroner over post 22, kapittel 923, til et kunnskapsløft for livet i havet.